যাদবপুর থানা থেকে অভিষিক্তা পর্যন্ত যে রাস্তা ৯২ নম্বর ওয়ার্ড দিয়ে গিয়েছে, তার একাংশ ত্রিগুণা সেন সরণি। ই এম বাইপাসের সঙ্গে সংযোগকারী এই রাস্তা দক্ষিণ কলকাতার ক্ষেত্রে যথেষ্টই গুরুত্বপূর্ণ। রাস্তার একটা অংশে রয়েছে জীবনানন্দ সেতু। অভিযোগ, ২০০০ সালে জীবনানন্দ সেতু তৈরি হলেও পরিকল্পনার স্তরেই রয়ে গিয়েছে গলদ। ওই সেতুর পশ্চিমপ্রান্তের বাঁক বিপজ্জনক। তাছাড়া এতদিন কেটে গেলেও সেতুর পূর্বপ্রান্তে নেই ট্র্যাফিক সিগন্যাল। ফলে প্রায়ই ঘটছে দুর্ঘটনা। স্থানীয় সূত্রের খবর, কয়েকমাস আগেই ওই সেতুতে পথ দুর্ঘটনায় মৃত্যু হয়েছে এক ব্যক্তির। গত কয়েকবছরে একাধিক প্রাণহানির ঘটনা ঘটেছে ওই সেতুতে।
সমস্যা সমাধানে স্থানীয় বাসিন্দাদের একাংশ গড়ে তুলেছেন ‘কসবা সাংস্কৃতিক উন্নয়ন মঞ্চ’। ওই মঞ্চের পক্ষ থেকে কলকাতা পুরসভার মেয়র পারিষদ (রাস্তা) রতন দে এবং পুর ও নগরোন্নয়ন মন্ত্রী ফিরহাদ হাকিমের কাছে স্মারকলিপি দেওয়া হবে। ওই স্মারকলিপিতে জীবনানন্দ সেতুর পশ্চিমপ্রান্তের বিপজ্জনক বাঁকের পুনর্নির্মাণ এবং পূর্বপ্রান্তে যাতে কলকাতা ট্র্যাফিক পুলিশের সিগন্যালের ব্যবস্থা করা হয়, সেই দাবি থাকবে। সূত্রের খবর, এখনও সম্পূর্ণ হয়নি ত্রিগুণা সেন সরণি। অভিযোগ, ওই রাস্তার একটা বড় অংশ দখলদারদের নিয়ন্ত্রণে। বেআইনিভাবে গড়ে উঠেছে দোকান। 
 ‘কসবা সাংস্কৃতিক উন্নয়ন মঞ্চে’র এক সদস্য বিকাশ দেবনাথ বলেন, ‘‘পরিকল্পনার অভাবে সমস্যা তৈরি হচ্ছে। সেতু এবং রাস্তার সমস্যা নিয়ে আমরা পুর প্রশাসনের দ্বারস্থ হব।’’ স্থানীয় বাম কাউন্সিলর মধুছন্দা দেবের প্রতিক্রিয়া, ‘‘ট্র্যাফিক সিগন্যালের জন্য সংশ্লিষ্ট সকল পক্ষের সঙ্গে যোগাযোগ করা হয়েছে। এখনও কিছু হয়নি।’’